b'\n_START_ARTICLE_\nFedera\xc8\x9bia Revolu\xc8\x9bionar\xc4\x83 Armean\xc4\x83\n_START_SECTION_\n\xc3\x8enceputurile\n_START_PARAGRAPH_\nLa sf\xc3\xa2r\xc8\x99itul secolului al XIX-lea, mici grupuri armene\xc8\x99ti au \xc3\xaenceput s\xc4\x83 activeze \xc3\xaen Europa R\xc4\x83s\xc4\x83ritean\xc4\x83 \xc8\x99i Imperiul Rus \xc3\xaen favoarea aplic\xc4\x83rii de reforme \xc3\xaen regiunile populate de armeni din Imperiul Otoman. \xc3\x8en 1890, Christapor Mikaelian, Simon Zavarian \xc8\x99i Stepan Zorian au ajuns la concluzia c\xc4\x83 toate aceste grupuri trebuie unite \xc8\x99i e nevoie de o un nou partid politic, pe care aveau s\xc4\x83-l numeasc\xc4\x83 \xe2\x80\x9eFedera\xc8\x9bia Revolu\xc8\x9bionarilor Armeni\xe2\x80\x9d (\xc3\xaen armean\xc4\x83 \xd5\x80\xd5\xa1\xd5\xb5 \xd5\x85\xd5\xa5\xd5\xb2\xd5\xa1\xd6\x83\xd5\xb8\xd5\xad\xd5\xa1\xd5\xaf\xd5\xa1\xd5\xb6\xd5\xb6\xd5\xa5\xd6\x80\xd5\xab \xd4\xb4\xd5\xa1\xd5\xb7\xd5\xb6\xd5\xa1\xd5\xaf\xd6\x81\xd5\xb8\xd6\x82\xd5\xa9\xd5\xab\xd6\x82\xd5\xb6, Hay Heghapokhakanneri Dashnaktsutyun), care avea s\xc4\x83 se transforme \xc3\xaen cele din urm\xc4\x83 \xc3\xaen \xe2\x80\x9eFedera\xc8\x9bia Revolu\xc8\x9bionar\xc4\x83 Armean\xc4\x83\xe2\x80\x9d sau \xe2\x80\x9eDashnaktsutiun\xe2\x80\x9d_NEWLINE_Partidul Social Democrat Hunchakian a fost de acord la un moment dat s\xc4\x83 se al\xc4\x83ture federa\xc8\x9biei, a c\xc4\x83rei orientare politic\xc4\x83 era socialist\xc4\x83. P\xc3\xa2n\xc4\x83 \xc3\xaen acele din umr\xc4\x83, PSDH a renun\xc8\x9bat la aderare, motiv\xc3\xa2nd c\xc4\x83 linia politic\xc4\x83 a FRA nu este suficient de marxist\xc4\x83. Obiectivul ini\xc8\x9bial al FRA a fost ob\xc8\x9binerea autonomiei teritoriilor locuite de armeni \xc3\xaen Imperiul Otoman. Partidul a \xc3\xaenceput s\xc4\x83-\xc8\x99i organizeze filialele \xc3\xaen Imperiul Otoman \xc3\xaen ultimii ani ai secolului al XIX-lea, iar prima \xc3\xaent\xc3\xa2lnire important\xc4\x83 a delega\xc8\x9bilor partidului a avut loc \xc3\xaen Tiflis, Imperiul Rus, \xc3\xaen 1892. \xc3\x8en cadrul acestei \xc3\xaent\xc3\xa2lniri a fost adoptat\xc4\x83 o strategie a descentraliz\xc4\x83rii ac\xc8\x9biunii filialelor \xe2\x80\x93 acestea erau autorizate s\xc4\x83 \xc3\xae\xc8\x99i planifice \xc8\x99i \xc3\xaenf\xc4\x83ptuiasc\xc4\x83 propriile ac\xc8\x9biuni politice, func\xc8\x9bia de circumstan\xc8\x9bele locale. Obiectivul declarat al partidului era formarea unei societ\xc4\x83\xc8\x9bi bazate pe principiile democratice ale libert\xc4\x83\xc8\x9bii de \xc3\xaentrunire, a cuv\xc3\xa2ntului, religioas\xc4\x83 \xc8\x99i pe \xc3\xaenf\xc4\x83ptuirea reformei agrare\n_START_SECTION_\nImperiul Rus\n_START_PARAGRAPH_\nFRA a c\xc3\xa2\xc8\x99tigat treptat simpatia \xc8\x99i sprijinul armenilor din Imperiul Rus. Datorit\xc4\x83 orient\xc4\x83rii antiotomane, FRA s-a bucurat \xc8\x99i de sprijinul autorit\xc4\x83\xc8\x9bilor centrale ruse, dat fiind faptul c\xc4\x83, cel pu\xc8\x9bin p\xc3\xa2n\xc4\x83 \xc3\xaen 1903, politica extern\xc4\x83 \xc8\x9barist\xc4\x83 \xc8\x99i cea a federa\xc8\x9biei au fost foarte asem\xc4\x83n\xc4\x83toare. Pe 12 iunie 1903, autorit\xc4\x83\xc8\x9bile de la Sankt Petersburg au emis un decret prin care toate propriet\xc4\x83\xc8\x9bile Bisericii Armene\xc8\x99ti erau trecute sub controlul imperial. FRA s-a opus cu hot\xc4\x83r\xc3\xa2re acestui decret, care amenin\xc8\x9ba dup\xc4\x83 p\xc4\x83rerea militan\xc8\x9bilor partidului \xc3\xaen\xc8\x99\xc4\x83\xc8\x99i existen\xc8\x9ba na\xc8\x9bional\xc4\x83 a armenilor. Ca urmare, FRA a reac\xc8\x9bionat prin plasarea membri ai mili\xc8\x9biilor pentru paza bisericilor \xc8\x99i organizarea unor demonstra\xc8\x9bii demas\xc4\x83._NEWLINE_\xc3\x8en 1905-1906 au izbucnit confrunt\xc4\x83ri violente armeano-azere, \xc3\xaen timpul c\xc4\x83rora FRA s-a implicat pentru prima oar\xc4\x83 \xc3\xaen activit\xc4\x83\xc8\x9bi armate. Unele surse pretend c\xc4\x83 guvernul rus a incitat la violen\xc8\x9be interetnice pentru a-\xc8\x99i \xc3\xaent\xc4\x83ri autoritatea \xc3\xaen timpul crizei revolu\xc8\x9bionare din 1905. Pentru prima oar\xc4\x83, violen\xc8\x9bele interetnice au izbucnit \xc3\xaen Baku \xc3\xaen februarie 1905. FRA au considerat c\xc4\x83 autorit\xc4\x83\xc8\x9bile ruse au fost responsabile prin lipsa de reac\xc8\x9bie, sau de-a dreptul au instigat la atacuri \xc3\xaempotriva comunit\xc4\x83\xc8\x9bilor de armeni. Pe 11 mai 1905, da\xc8\x99nakul Drastamat Kanayan l-a asasinat pe guvernatorul general Mihail Naka\xc8\x99idze, care fusese considerat de c\xc4\x83tre armeni principalul instigator la confruntarea armeano-azer\xc4\x83. Burghezia armean\xc4\x83, care se sim\xc8\x9bea neprotejat\xc4\x83 din punct de vedere politic \xc8\x99i economic de for\xc8\x9bele guvernamentale, s-a orientat spre FRA pentru protec\xc8\x9bie. Liderii da\xc8\x99naki afirmau c\xc4\x83, dat\xc4\x83 fiind discriminarea angaja\xc8\x9bilor armeni \xc3\xaen cadrul \xc3\xaentreprinderilor nearmene, burghezia na\xc8\x9bional\xc4\x83 era esen\xc8\x9bial\xc4\x83 pentru asigurarea locurilor de munc\xc4\x83 pentru lucr\xc4\x83torii de etnie armean\xc4\x83. Reprezentantul special al \xc3\xaemp\xc4\x83ratului Rusiei \xc3\xaen Caucaz, Illarion Voron\xc8\x9bov-Da\xc8\x99kov, afirma \xc3\xaen rapoartele sale c\xc4\x83 FRA este unul dintre responsabilii principali pentru pierderile de vie\xc8\x9bi omenen\xc8\x99ti \xc3\xaen confrunt\xc4\x83rile interetnice. Pe de alt\xc4\x83 parte, liderii FRA declarau c\xc4\x83 ei sunt responsabili pentru organizarea autoap\xc4\x83r\xc4\x83rii popula\xc8\x9biei armene \xc3\xaempotriva atacurilor musulmanilor. \xc3\x8en acela\xc8\x99i timp, loviturile primite din partea mili\xc8\x9biilor da\xc8\x99nake a reperzentat un catalizatori al \xc3\xaent\xc4\x83ririi comunit\xc4\x83\xc8\x9bilor musulmane din Caucaz. \xc3\x8en acea perioad\xc4\x83 istoric\xc4\x83, FRA a privit activitatea militar\xc4\x83, inculusiv terorismul, ca fiind necesar\xc4\x83 pentru atingerea scopurilor ei politice._NEWLINE_159 de membri ai FRA \xe2\x80\x93 juri\xc8\x99ti, bancheri, negustori, intelectuali \xe2\x80\x93 au fost pu\xc8\x99i sub acuzare \xc3\xaen fa\xc8\x9ba Senatului Rusiei \xc3\xaen ianurie 1912 pentru apartenen\xc8\x9ba la Federa\xc8\x9bie. Ei au fost ap\xc4\x83ra\xc8\x9bi de avocatul Alexandr Kerenski, (viitorul premier al guvernului provizoriu din 1917). Acesta a pus la \xc3\xaendoial\xc4\x83 cele mai multe dintre dovezile aduse \xc3\xaen process, afirm\xc3\xa2nd c\xc4\x83 \xe2\x80\x9einvestigatorii originali au fost \xc3\xaencuraja\xc8\x9bi de c\xc4\x83tre administra\xc8\x9bia local\xc4\x83 s\xc4\x83 foloseasc\xc4\x83 orice mijloace posibile\xe2\x80\x9d pentru condamnarea acuza\xc8\x9bilor._NEWLINE_Kerenski a reu\xc8\x99it s\xc4\x83 ob\xc8\x9bin\xc4\x83 reexaminarea dovezilor aduse \xc3\xaempotriva unora dintre acuza\xc8\x9bi. \xc3\x8empreun\xc4\x83 cu al\xc8\x9bi c\xc3\xa2\xc8\x9biva colegi avoca\xc8\x9bi, el a f\xc4\x83cut o serie de declara\xc8\x9bii presei, care nu avusese acces \xc3\xaen s\xc4\x83lile de judecat\xc4\x83, iar senatorii au fost pu\xc8\x99i \xc3\xaentr-o situa\xc8\x9bie foarte nepl\xc4\x83cut\xc4\x83. \xc3\x8en cele din urm\xc4\x83, Senatul a deschis o anchet\xc4\x83 \xc3\xaempotriva magistratului care i-a pus sub acuza\xc8\x9bie pe cei 159 \xc8\x99i a ajuns la concluzia c\xc4\x83 el este lipsit de discern\xc4\x83m\xc3\xa2nt. 94 dintre acuza\xc8\x9bi au fost achita\xc8\x9bi, iar restul au fost \xc3\xaenchi\xc8\x99i sau exila\xc8\x9bi pentru diferite perioade de timp, cea mai sever\xc4\x83 pedeaps\xc4\x83 fiind de \xc8\x99ase ani.\n_START_SECTION_\nImperiul Persan\n_START_PARAGRAPH_\nDelega\xc8\x9bii FRA s-au \xc3\xaent\xc3\xa2lnit \xc3\xaen ceea ce a fost considerat al Patrulea Congres Genral pe 26 aprilie 1907. Delaga\xc8\x9bi precum Aram Manukian, Hamo Ohanjanyan \xc8\x99i Stepan Stepanian au adus \xc3\xaen discu\xc8\x9bie implicarea lor \xc3\xaen Revolu\xc8\x9bia Constitu\xc8\x9bional\xc4\x83 Persan\xc4\x83 . Delega\xc8\x9bii au ajuns la concluzia c\xc4\x83 mi\xc8\x99carea este una care are componente politice, ideologice \xc8\x99i economice, care urm\xc4\x83re\xc8\x99te \xc3\xaent\xc4\x83rirea legii \xc8\x99i ordinei, ap\xc4\x83rarea drepturilor omului \xc8\x99i este \xc3\xaen interesul oamenilor muncitori. Revolu\xc8\x9bia ap\xc4\x83ra astfel \xc8\x99i interesele armenilor din Iran._NEWLINE_\xc3\x8entre 1907 \xc8\x99i 1908, \xc3\xaen perioada \xc3\xaen care Junii Turci ajungeau la putere \xc3\xaen Imperiul Otoman, armenii din Caucaz, Armenia Occidental\xc4\x83 \xc8\x99i Iran au \xc3\xaenceput s\xc4\x83 coloaboreze cu revolu\xc8\x9bionarii \xc8\x99i constitu\xc8\x9bionali\xc8\x99tii iranieni. Partidele politice, printre acestea \xc8\x99i Dashnaktsutiun, doreau s\xc4\x83 \xc3\xaenfluen\xc8\x9beze revolu\xc8\x9bia spre o democra\xc8\x9bie mai profund\xc4\x83 \xc8\x99i pentru ap\xc4\x83rarea drepturilor deja c\xc3\xa2\xc8\x99tigate. Contribu\xc8\x9bia FRA a fost \xc3\xaen primul r\xc3\xa2nd militar\xc4\x83. Federa\xc8\x9bia a trimis o serie de fedaini renumi\xc8\x9bi \xc3\xaen Iran, dup\xc4\x83 ce campania de gheril\xc4\x83 din Imperiul Otoman s-a \xc3\xaenchiat cu venirea la putere a Junilor Turci. Yeprem Khan, un armean originar din Iran, a fost unul dintre membrii de frunte ai FRA, el \xc3\xaenfiin\xc8\x9b\xc3\xa2nd o filial\xc4\x83 local\xc4\x83 a Federa\xc8\x9biei \xc3\xaen Iran. Yeprem Khan a fost un actor principal \xc3\xaen Revolu\xc8\x9bia Constitu\xc8\x9bional\xc4\x83 din Iran. Dup\xc4\x83 ce parlamentul iranian a fost bombardat de ru\xc8\x99i, Yeprem Khan s-a aliat cu Sattar Khan \xc8\x99i al\xc8\x9bi conduc\xc4\x83tori revolu\xc8\x9bionari \xc3\xaempotriva lui Mohammad Ali Shah Qajar. Real\xc8\x9biile dintre Sattar Khan \xc8\x99i FRA au variat foarte mult, de la colaborare la rela\xc8\x9bii \xc3\xaencordate. \xc3\x8en ciuda acestor fapte, FRA a colaborat cu el \xc8\x99i, \xc3\xaempreun\xc4\x83, au c\xc3\xa2\xc8\x99tigat o serie de victorii importante, printre acestea afl\xc3\xa2nduse cucerirea ora\xc8\x99ului Rasht \xc3\xaen februarie 1909. La sf\xc3\xa2r\xc8\x99itul lunii iunie 1909, revolu\xc8\x9bionarii au ajuns la Teheran \xc8\x99i, dup\xc4\x83 mai multe lupte, au preluat controlul asupra Parlamentului \xc8\x99i a moscheii Sepahsalar. Yeprem Khan a fost numit mai apoi comandantul poli\xc8\x9biei capitalei. Numirea a provocat apari\xc8\x9bia unor tensiuni \xc3\xaentre Khan \xc8\x99i FRA._NEWLINE_`\n_START_SECTION_\nPeioada Abdul Hamid (1894-1908)\n_START_PARAGRAPH_\nFRA a devenit una dintre cele mai importante forte politice din cadrul comunit\xc4\x83\xc8\x9bii armene\xc8\x99ti. Federa\xc8\x9bia a fost activ\xc4\x83 \xc3\xaen mod special \xc3\xaen Imperiul Otoman, unde a avut filiale bine organizate, care s-au implicat \xc3\xaen numeroase activit\xc4\x83\xc8\x9bi revolu\xc8\x9bionare. \xc3\x8en 1894, FRA a luat parte la mi\xc8\x99carea de rezisten\xc8\x9b\xc4\x83 din regiunea Sasun, oferind arme popula\xc8\x9biei locale pentru a se autoap\xc4\x83ra \xc3\xaempotriva epur\xc4\x83rilor din timpul domniei lui Abdul-Hamid al II-lea. \xc3\x8en iunie 1896, Partidul Liberal Democrat Armean (Armenakan) a organizat ap\xc4\x83rarea ora\xc8\x99ului Van, pe care solda\xc8\x9bii trupelor neregulate \xe2\x80\x9ehamidiye\xe2\x80\x9d (cavaleri\xc8\x99ti kurzi, turci, turkmeni \xc8\x99i iuruci) se preg\xc4\x83teau s\xc4\x83 \xc3\xael atace. Armenakan \xc8\x99i alia\xc8\x9bii lor Hunchakian, (care erau cu to\xc8\x9bii membri ai FRA), au trimis \xc3\xaen zon\xc4\x83 to\xc8\x9bi lupt\xc4\x83torii \xc3\xaenarma\xc8\x9bi pe care i-au putut mobiliza, pentru a-i ap\xc4\x83ra pe civili de posibilile masacre._NEWLINE_Pentru a face cunoscute masacrele armenilor din 1895\xe2\x80\x931896, membrii Dashnaktsutiun condu\xc8\x99i de Papken Siuni, au ocupat cl\xc4\x83direa B\xc4\x83ncii Otomane pe 26 august 1896. Scopul acestui raid a fost s\xc4\x83 fac\xc4\x83 publice cererile FRA pentru \xc3\xaentreprinderea de reforme \xc3\xaen regiunile locuite de armeni \xc3\xaen Imperiul Otoman \xc8\x99i s\xc4\x83 atrag\xc4\x83 aten\xc8\x9bia opiniei publice Europene asupra cauzei lor, dat fiind faptul c\xc4\x83 europenii erau \xc3\xaen rela\xc8\x9bii de afaceri foarte str\xc3\xa2nse cu aceast\xc4\x83 institu\xc8\x9bie financiar\xc4\x83. Opera\xc8\x9biunea a captat aten\xc8\x9bia europenilor, dar a provocat noi masacre comandate sau aprobate tacit de sulganul Abdul Hamid al II-lea._NEWLINE_Expedi\xc8\x9bia de la Khanasor a fost un atac \xc3\xaentreprins de mili\xc8\x9biile armenilor \xc3\xaempotriva tribului kurd Mazrik pe 25 iulie 1897. \xc3\x8en timpul defensivei de la Van, tribul Mazrik a prins \xc3\xaentr-o ambuscad\xc4\x83 un deta\xc8\x99ament armean. Expedi\xc8\x9bia din Khanasor a reprezentat represaliile armenilor \xc3\xaempotriva kurzilor. Exist\xc4\x83 armeni care consider\xc4\x83 succesul acestui raid ca fiind prima vicotorie \xc3\xaempotriva Imperiului Otoman \xc8\x99i o s\xc4\x83rb\xc4\x83toresc \xc3\xaen fiecare an._NEWLINE_Pe 30 martie 1904, FRA a jucat rolul principal \xc3\xaen rebeliunea de la Sasun. FRA a trimis grupuri de fedaini \xc3\xaenarma\xc8\x9bi s\xc4\x83 apere pentru a doua oar\xc4\x83 regiunea. Printre cei 500 de fedaini participan\xc8\x9bi la rezisten\xc8\x9b\xc4\x83 s-au aflat personaje legendare precum Kevork Chavush, Hrayr Dzhoghk sau Hrayr Djoghk. Fedainii armeni au reu\xc8\x99it s\xc4\x83 \xc8\x9bin\xc4\x83 piept armatei otomane pentru mai multe luni, \xc3\xaen ciuda inferiorit\xc4\x83\xc8\x9bii numerice \xc8\x99i \xc3\xaen domeniul armamentului._NEWLINE_\xc3\x8en 1905, membrii FRA au organizat o tentativ\xc4\x83 de asasinare sultanului Abdul Hamid \xc3\xaen capitala Imperiului Otoman, Constantinopol (Istanbulul de azi). Atentatul \xc3\xaempotriva sultanului a e\xc8\x99uat datorit\xc4\x83 faptului c\xc4\x83 sultanul Abdul Hamid al II-lea a \xc3\xaent\xc3\xa2rziat fa\xc8\x9b\xc4\x83 de programul stabilit. \xc3\x8en atentat au murit mai mul\xc8\x9bi membri ai serviciului secret al sultanului, civili, dar \xc8\x99i organizatorul tentativei de asasinare a sultanlui Christapor Mikaelian.\n_START_SECTION_\nRevolu\xc8\x9bia Junilor Turci (1908-1914)\n_START_PARAGRAPH_\nCele mai mari grupuri revolu\xc8\x9bionare care au \xc3\xaencercat s\xc4\x83 \xc3\xael detroneze pe sultanul Abdul Hamid al II-lea au fost Federa\xc8\x9bia Revolu\xc8\x9bionar\xc4\x83 Armean\xc4\x83 \xc8\x99i Comitetul Unit\xc4\x83\xc8\x9bii \xc8\x99i Progresului, cea de-al doilea fiind o organiza\xc8\x9bie a turcilor educa\xc8\x9bi \xc3\xaen Europa. ARF a recunoscut \xc3\xaen cadrul unei adun\xc4\x83ri din 1907 c\xc4\x83 revolu\xc8\x9bionarii armeni \xc8\x99i turci au obiective similare. De\xc8\x99i \xc3\xaen perioada Tanzimatului fuseser\xc4\x83 adoptate o serie de reforme care asiguraser\xc4\x83 armenilor mai multe drepturi \xc8\x99i accesul \xc3\xaen parlament, ARF dorea s\xc4\x83 c\xc3\xa2\xc8\x99tige autonomia pentru regiunile otomane populate de armeni, care s\xc4\x83 func\xc8\x9bioneze ca un \xe2\x80\x9estat \xc3\xaen stat\xe2\x80\x9d. \xe2\x80\x9eCongresul al II-lea al opozi\xc8\x9biei otomane\xe2\x80\x9d care a avut loc la Paris \xc3\xaen 1907 i-a adus la un loc politicieni precum Ahmed Riza (liberal), Sabahheddin Bey sau armeanul Khachatur Maloumian. \xc3\x8en timpul acestei \xc3\xaent\xc3\xa2lniri a fost proclamat\xc4\x83 o alian\xc8\x9b\xc4\x83 dintre cele dou\xc4\x83 mi\xc8\x99c\xc4\x83ri politice. FRA a decis s\xc4\x83 coopereze cu Comitetul Unit\xc4\x83\xc8\x9bii \xc8\x99i Progresului sper\xc3\xa2nd c\xc4\x83, odat\xc4\x83 ajun\xc8\x99i la putere, Junii Turci vor acorda autonomia armenilor._NEWLINE_Sultanul Abdul Hamid al II-lea a fost r\xc4\x83sturnat de la putere \xc3\xaen timpul Revolu\xc8\x9biei Junilor Turci, cea care avea s\xc4\x83 marcheze \xc3\xaenceputul celei de-a doua perioade contitu\xc8\x9bionale otomane. Armenii au primit mai multe locuri \xc3\xaen parlamentul din 1908, dar reformele care ar fi asigurat autonomia armenilor nu au fost adoptate. Masacrul din Adana din 1909 a dus la cre\xc8\x99terea tensiunii dintre armeni \xc8\x99i turci, iar FRA a \xc3\xaencetat colaborarea cu Junii Turci \xc3\xaen 1912 .\n_START_SECTION_\nPrimul R\xc4\x83zboi Mondial \xc8\x99i genocidul armenilor\n_START_PARAGRAPH_\n\xc3\x8en 1915, liderii Dashnak au fost deporta\xc8\x9bi sau uci\xc8\x99i al\xc4\x83turi de intelectuali armeni \xc3\xaen timpul epur\xc4\x83rilor ordonate de oficialii otomani \xc3\xaen r\xc3\xa2ndurile comunit\xc4\x83\xc8\x9bilor armene\xc8\x99ti. FRA, care \xc3\xae\xc8\x99i men\xc8\x9binea linia politic\xc4\x83 a unei \xe2\x80\x9eArmenii libere, independente \xc8\x99i unite\xe2\x80\x9d, a organizat rezisten\xc8\x9b\xc4\x83 \xc3\xaen timpul a ceea ce a devenit cunoscut ca Genocidul Armean. Astfel, armenii au reu\xc8\x99it s\xc4\x83 apere cu succes ora\xc8\x99ul Van asediat de turci \xc3\xaen 1915. Jevdet Bey, guvernatorul otoman al ora\xc8\x99ului Van, a \xc3\xaencercat s\xc4\x83 \xc3\xaen\xc4\x83bu\xc8\x99e rezisten\xc8\x9ba execut\xc3\xa2nd doi lideri armeni (Ishkhan \xc8\x99i Vramian). De asemenea, el a \xc3\xaencercat s\xc4\x83 \xc3\xael \xc3\xaencarcereze pe Aram Manukian, un alt lider al armenilor locali. Mai mult chiar, guvernatorul a emis un ordin de exterminare a tuturor armenilor \xc8\x99i a amenin\xc8\x9bat s\xc4\x83 \xc3\xaei execute pe orice musulman care i-ar fi ajutat pe armeni._NEWLINE_\xc3\x8en regiunea Vaspurakan locuiau aproximativ 185.000 de armeni, iar \xc3\xaen ora\xc8\x99ul Van cam 30.000. \xc3\x8en timpul ofensivei otomane, numero\xc8\x99i armeni din regiunile rurale din jurul ora\xc8\x99ului s-au refugiat \xc3\xaen Van \xc8\x99i au participat la luptele de ap\xc4\x83rare. Luptele au \xc3\xaenceput pe 20 aprilie 1915, cu Aram Manukian organizator al rezisten\xc8\x9bei, \xc8\x99i au durat aproximativ dou\xc4\x83 luni. \xc3\x8en mai, mai multe batalioane de armeni \xc8\x99i ru\xc8\x99i au intrat \xc3\xaen ora\xc8\x99 \xc8\x99i au alungat armata otoman\xc4\x83 din fa\xc8\x9b\xc4\x83 Vanului. Dashnaktsutiun a fost implicat\xc4\x83 \xc8\x99i \xc3\xaen alte lupte defensive \xc3\xaencununate de succes la Zeitun, Shabin-Karahisar, Urfa sau Musa Dagh. Dup\xc4\x83 \xc3\xaencetarea luptelor de la Van, Aram Manukian a devenit guvernatorul Armeniei Occidentale \xc8\x99i a depus eforturi pentru \xc3\xaembun\xc4\x83t\xc4\x83\xc8\x9birea situa\xc8\x9biei locuitorilor regiunii._NEWLINE_La sf\xc3\xa2r\xc8\x99itul Primului R\xc4\x83zboi Mondial, membrii mi\xc8\x99c\xc4\x83rii Junilor Turci considera\xc8\x9bi responsabili pentru crime \xc3\xaempotriva armenilor au fost asasina\xc8\x9bi de c\xc4\x83tre FRA \xc3\xaen timpul Opera\xc8\x9biunii Nemesis .\n_START_SECTION_\nRepublica Armenia (1918-1920)\n_START_PARAGRAPH_\nDup\xc4\x83 colapsului Imperiului Rus \xc3\xaen 1917, liderii Armeniei, Georgiei \xc8\x99i cei musulmani din Caucaz s-au hot\xc4\x83r\xc3\xa2t s\xc4\x83 creeze \xc3\xaen iarna anului 1918 Federa\xc8\x9bia Transcaucazian\xc4\x83. Tratatul de la Brest-Litovsk a avut implica\xc8\x9bii grave \xc3\xaen ceea ce \xc3\xaei prive\xc8\x99te pe armeni: for\xc8\x9bele turce au reocupat Armenia Occidental\xc4\x83. Federa\xc8\x9bia a rezistat doar trei luni, dup\xc4\x83 care s-a dezintegrat, l\xc4\x83s\xc3\xa2nd locul a trei republici independente \xe2\x80\x93 RD Armean\xc4\x83, RD Georgian\xc4\x83 \xc8\x99i RD Azer\xc4\x83. Negociatorii armeni au fost membri FRA._NEWLINE_Dup\xc4\x83 dispari\xc8\x9bia RFD Transcaucaziene, armenii au r\xc4\x83mas s\xc4\x83 fac\xc4\x83 fa\xc8\x9b\xc4\x83 de unii singuri amenin\xc8\x9b\xc4\x83rii turcilor, care \xc3\xaenaintau spre capitala Erevan. La \xc3\xaenceput, tem\xc3\xa2ndu-se de o \xc3\xaenfr\xc3\xa2ngere militar\xc4\x83 dezastruoas\xc4\x83 \xc8\x99i de masacrarea civililor, dashnakii au sugerat evacuarea Erevanului. Consiliul militar condus de colonelul Pirumian a hot\xc4\x83r\xc3\xa2t \xc3\xaens\xc4\x83 c\xc4\x83 armata va lupta cu turcii, f\xc4\x83r\xc4\x83 s\xc4\x83 se pun\xc4\x83 vreo clip\xc4\x83 problema capitul\xc4\x83rii. Cele dou\xc4\x83 armate s-au ciocnit pe 28 mai 1918 l\xc3\xa2ng\xc4\x83 Sardarapat. B\xc4\x83t\xc4\x83lia de la Sardarapat a fost unul dintre marile succese militare ale Armeniei, care i-a permis s\xc4\x83 opreasc\xc4\x83 \xc3\xaenaintarea for\xc8\x9belor turce. Armenii au reu\xc8\x99it s\xc4\x83 ob\xc8\x9bin\xc4\x83 noi victorii la Kara Killisse \xc8\x99i Bash Abaran. Republica Democrat\xc4\x83 Armean\xc4\x83 a fost proclamat\xc4\x83 \xc3\xaen aceea\xc8\x99i zi cu Victoria de la Sardarapat, iar FRA a devenit for\xc8\x9ba politic\xc4\x83 de guvernare. Noul stat era \xc3\xaentr-o situa\xc8\x9bie foarte grea, cu o economie devastat\xc4\x83, cu sute de mii de refugia\xc8\x9bi \xc8\x99i cu o popula\xc8\x9bie amenin\xc8\x9bat\xc4\x83 de foamete._NEWLINE_Armenii au \xc3\xaencercat sub conducerea generalului Andranik Ozanian s\xc4\x83 asedieze \xc3\xaen mai multe r\xc3\xa2nduri ora\xc8\x99ul din Nagorno-Karabah Shusha (numit Shushi de armeni). Chiar mai \xc3\xaenainte de semnarea Armisti\xc8\x9biului de la Mudros, Andranik se deplasa dinspre Zangezur spre Shusha. For\xc8\x9bele armenilor au ajuns la aproximativ 40\xc2\xa0km de ora\xc8\x99, c\xc3\xa2nd Imperiul Otoman a semnat armisti\xc8\x9biul care pune cap\xc4\x83t particip\xc4\x83rii sale la prima conflagra\xc8\x9bie mondial\xc4\x83_NEWLINE_. For\xc8\x9bele britanice i-au cerut generalului Andarnik s\xc4\x83 opreasc\xc4\x83 orice ac\xc8\x9biune militar\xc4\x83, d\xc3\xa2ndu-I acestui asigur\xc4\x83ri c\xc4\x83 orice conflict va fi rezolvat \xc3\xaen cursul negocierilor de la Conferin\xc8\x9ba de Pace. Andranik a preferat s\xc4\x83 nu intre \xc3\xaen conflict cu britanicii \xc8\x99i s-a retras la Gorin._NEWLINE_FRA a controlat practice guvernul RD Armene. Cele mai importante func\xc8\x9bii guvernamentale \xe2\x80\x93 cea de premier, mini\xc8\x99trii de interne \xc8\x99i al ap\xc4\x83r\xc4\x83rii \xe2\x80\x93 erau de\xc8\x9binute de FRA. \xc3\x8en ciuda controlului exercitat asupra guvernului, FRA nu a putut face nimic \xc3\xaempotriva invaziei bol\xc8\x99evicilor din nord, care a culminat cu preluarea puterii de c\xc4\x83tre ace\xc8\x99tia din umr\xc4\x83 \xc3\xaen 1920. Dup\xc4\x83 sovietizarea Armeniei, FRA a fost interzis\xc4\x83, liderii s\xc4\x83i exila\xc8\x9bi, iar mul\xc8\x9bi dintre membrii de r\xc3\xa2nd ai Federa\xc8\x9biei au emigrat \xc3\xaen diverse p\xc4\x83r\xc8\x9bi ale lumii.\n_START_SECTION_\nExilul\n_START_PARAGRAPH_\nDup\xc4\x83 preluarea puterii \xc3\xaen Armenia de c\xc4\x83tre comuni\xc8\x99ti, liderii FRA au fost exila\xc8\x9bi, iar dashnakii \xc8\x99i-au muta baza de opera\xc8\x9bii \xc3\xaen diaspora armean\xc4\x83. Dat fiind fluxul mare de refugia\xc8\x9bi armeni din Levant, FRA \xc8\x99i-a format o structur\xc4\x83 politic\xc4\x83 important\xc4\x83 \xc3\xaen Liban \xc8\x99i de asemenea, la o scar\xc4\x83 mai redus\xc4\x83, \xc3\xaen Siria. \xc3\x8en perioada 1921 \xe2\x80\x93 1990, Dashnaktsutiun a \xc3\xaenfiin\xc8\x9bat structure politice \xc3\xaen peste 200 de state, inclusive \xc3\xaen SUA, o alt\xc4\x83 destina\xc8\x9bie important\xc4\x83 a emigran\xc8\x9bilor armeni._NEWLINE_Existen\xc8\x9ba filialelor regionale a dus treptat la divizarea politic\xc4\x83 \xc8\x99i mai apoi religioas\xc4\x83 a mi\xc8\x99c\xc4\x83rii. O parte dintre credincio\xc8\x99ii Bisericii Apostolice Armene au cerut separarea de sub conducerea Patriarhiei de la Echmiadzin RSS Armean\xc4\x83. Unii dintre armenii din SUA au considerat c\xc4\x83 guvernul de la Moscova ar fi \xc3\xaencercat s\xc4\x83 foloseasc\xc4\x83 biserica armeneasc\xc4\x83 s\xc4\x83 promoveze comunismul \xc3\xaen lume. Din acest motiv, biserica armeneasc\xc4\x83 s-a scindat \xc3\xaen dou\xc4\x83 ramuri, Echmiadzin\xc4\x83 \xc8\x99i Cilician\xc4\x83, care au func\xc8\x9bionat \xc3\xaen paralel. \xc3\x8en SUA, ramura Echmiadzin\xc4\x83 a Bisericii Apostolice Armene nu primea membri ai FRA \xc3\xaen r\xc3\xa2ndurile enoria\xc8\x99ilor. Acesta este unul dintre motivele pentru care FRA a sf\xc4\x83tuit armenii \xc3\xaen v\xc3\xa2rst\xc4\x83 s\xc4\x83 nu participe la slujbele acestei ramuri a bisericii \xc8\x99i, \xc3\xaen schimb, a adus pentru serviciul divin din SUA preo\xc8\x9bii catolicatului din Cilicia, din Liban . \xc3\x8en 1933, mai mul\xc8\x9bi membri ai FRA au fost condamna\xc8\x9bi pentru asisasinarea arhiepiscopului armean Levon Tourian \xc3\xaen New York. FRA \xc3\xael acuzase pe arhiepiscop c\xc4\x83 ar fi fost un agent sovietic. \xc3\x8en ciuda condamn\xc4\x83rii membrilor federa\xc8\x9biei, FRA a fost exonerat\xc4\x83 de orice implicare \xc3\xaen asasinat._NEWLINE_\xc3\x8en timpul celei de-a doua conflagra\xc8\x9bii mondiale, unii dintre organiza\xc8\x9biei germane a FRA au considerat c\xc4\x83 pot ajuta la eliberarea Armeniei de sub st\xc4\x83p\xc3\xa2nirea sovietic\xc4\x83 sprijinindu-i pe nazi\xc8\x99ti. Legiunea Armean\xc4\x83, format\xc4\x83 \xc3\xaen cea mai mare parte din prizonieri de r\xc4\x83zboi armeni din Armata Ro\xc8\x99ie, a fost condus\xc4\x83 de Drastamat Kanayan. Legiunea Armean\xc4\x83 a participat la ocupa\xc8\x9bia Peninsulei Crimeea, dar au fost \xc3\xaen cele din urm\xc4\x83 muta\xc8\x9bi \xc3\xaen Olanda \xc8\x99i Fran\xc8\x9ba datorit\xc4\x83 ne\xc3\xaencrederii lui Hitler \xc3\xaen loialitatea lor._NEWLINE_\xc3\x8en deceniul al \xc8\x99aselea al secolului trecut au ap\xc4\x83rut tensiuni \xc3\xaentre FRA \xc8\x99i RSS Armean\xc4\x83. Moartea catolicosului Garegin al Catolicosatului Ciliciei a declan\xc8\x99at lupta pentru succesiune. Adunarea Na\xc8\x9bional\xc4\x83 Ecleziastic\xc4\x83, influen\xc8\x9bat\xc4\x83 puternic de FRA, l-a ales \xc3\xaen func\xc8\x9bia de Catolicos pe Zareh al Alepului. Aceast\xc4\x83 decizie nu a fost recunoscut\xc4\x83 de Catolicosul Tuturor Armenilor, de cei care se opuneau FRA \xc8\x99i de autorit\xc4\x83\xc8\x9bile sovietice. Zareh \xc8\x99i-a extins autoritatea administrative asupra unei largi p\xc4\x83r\xc8\x9bi a diasporei, ad\xc3\xa2ncind pr\xc4\x83pastia creat\xc4\x83 prin alegerea sa. Alegerea lui Zareh a divizat comunitatea armeneasc\xc4\x83 din Liban, p\xc3\xa2n\xc4\x83 acolo \xc3\xaenc\xc3\xa2t au ap\xc4\x83rut ciocniri violente \xc3\xaentre sprijinitorii lui \xc8\x99i cei care i se opuneau._NEWLINE_Conflictul religios nu era dec\xc3\xa2t o parte a unui conflict mai amplu dintre cele dou\xc4\x83 fac\xc8\x9biuni ale diasporei armene\xc8\x99ti. Membrii FRA aveau \xc3\xaenc\xc4\x83 resentimente pentru faptul c\xc4\x83 fuseser\xc4\x83 alunga\xc8\x9bi din Armenia \xc3\xaen momentul \xc3\xaen care Armata Ro\xc8\x99ie a preluat controlul asupra Caucazului, iar liderii federa\xc8\x9biei sprijineau crearea unei \xe2\x80\x9eArmenii libere, independente \xc8\x99i unite\xe2\x80\x9d, eliberat\xc4\x83 de st\xc4\x83p\xc3\xa2nirea sovietic\xc4\x83 \xc8\x99i turc\xc4\x83. Partidul Social Democrat Hunchakian \xc8\x99i Partidul Liberal Democrat Armean, principalii rivali ai FRA, au sprijinit puterea sovietic\xc4\x83 din Armenia.\n_START_SECTION_\nOrganiza\xc8\x9bii afiliate\n_START_PARAGRAPH_\nFRA este considerat\xc4\x83 cea mai important\xc4\x83 organiza\xc8\x9bie a diasporei armene\xc8\x99ti, care a \xc3\xaenfiinat numeroase \xc8\x99coli, centre comunitare, grupuri de cerceta\xc8\x99i sau sportive, asocia\xc8\x9bii de \xc3\xaentraajutorare, tabere \xc8\x99i grupuri pentru tineri \xc3\xaen \xc3\xaentreaga lume precum Comitetul Armean Na\xc8\x9bional al Americii, Societatea Armean\xc4\x83 de Ajutor, Uniunea Atletic\xc4\x83 General\xc4\x83 Armean\xc4\x83, Funda\xc8\x9bia Cultural\xc4\x83 Hamazkayin \xc8\x99i altele. Organiza\xc8\x9bia de tineret a FRA este Federa\xc8\x9bia Tineretului Armean, care militeaz\xc4\x83 pentru educarea tineretului din diaspora \xc3\xaen spiritul cauzei politice Dashnaktsutiun \xc8\x99i na\xc8\x9bional armene. Comitetul Armean Na\xc8\x9bional al Americii \xc8\x99i Comitetul Armean Na\xc8\x9bional al Canadei au jucat un rol major \xc3\xaen campania de recunoa\xc8\x99tere al Genocidului Armean \xc3\xaen America de Nord. Organiza\xc8\x9biile studen\xc8\x9be\xc8\x99ti \xe2\x80\x9eShant Student Association\xe2\x80\x9d \xc8\x99i \xe2\x80\x9eArmen Karo Student Association\xe2\x80\x9d sunt singurele astfel de organisme care accept\xc4\x83 membri pe criterii etnice.'